**Likumprojekta ”Grozījumi Augstskolu likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts ”Grozījumi Augstskolu likumā” (turpmāk – likumprojekts) izstrādāts pēc Izglītības un zinātnes ministrijas iniciatīvas Eiropas Savienības programmas izglītības, mācību, jaunatnes un sporta jomā “Erasmus+” pamatdarbības KA3 “Atbalsts izglītības politikas reformām” īstenotā projekta “Iepriekš iegūtās izglītības pielīdzināšana” (Recognition of Prior Learning) (turpmāk – projekts) ietvaros. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskolu likuma 47.panta pirmā daļa nosaka pamatprincipu regulējumam, kas nosaka, kā tiek atzīta iepriekš iegūta formālā izglītība, t.i., tiek noteikts pamatprincips regulējumam, saskaņā ar kuru personai var tikt atzīta tās iepriekš apgūta studiju programmas daļa, proti, personas tiesības uzsākt studijas vēlākos studiju posmos.  Savukārt Augstskolu likuma 59.2pants regulē jautājumu par profesionālās pieredzes un tādas izglītības atzīšanu, kas nav formālā izglītība.  Augstskolu likuma 59.2panta piektā daļa nosaka, ka Augstskola vai koledža izvērtē personas iepriekšējā izglītībā vai profesionālajā pieredzē sasniegtus studiju rezultātus un, ja tie atbilst attiecīgas studiju programmas prasībām, atzīst tos, kā arī piešķir attiecīgus kredītpunktus. Profesionālajā pieredzē sasniegtus studiju rezultātus drīkst atzīt profesionālās vai akadēmiskās studiju programmās, turklāt tikai 30 procentus no profesionālās vai akadēmiskās studiju programmas kredītpunktiem drīkst piešķirt, atzīstot profesionālajā pieredzē sasniegtos studiju rezultātus. Iepriekšējā izglītībā vai profesionālajā pieredzē sasniegtu studiju rezultātu atzīšanas kārtību un kritērijus nosaka Ministru kabinets. Par studiju rezultātu atzīšanu vai atteikumu tos atzīt tiek pieņemts individuāls lēmums. Lēmumu un to pamatojošus dokumentus pievieno attiecīgajai personas lietai. Augstskolas vai koledžas pieņemto lēmumu var apstrīdēt tās rektoram vai direktoram. Minētais iekļauts Augstskolu likumā ar 2011.gada Augstskolu likuma grozījumiem, tādējādi izpildot Latvijas ilgtspējīgas attīstības stratēģijā līdz 2030.gada noteikto rīcības virzienu, kas paredzēja, ka nepieciešams izveidot neformālās izglītības atzīšanas sistēmu.  Projekta ietvaros secināts, ka jēdziens ”iepriekš iegūtā izglītība” ir maldinošs un tāpēc precizējams, jo Augstskolu likuma 45.panta pirmās daļas otrais teikums nosaka, ka, lai studētu augstskolā vai koledžā, nepieciešama dokumentāri apliecināta un Latvijā atzīta studiju programmas prasībām atbilstoša iepriekšējā izglītība, 46.panta ceturtā daļa nosaka, ka augstskola un koledža, saskaņojot ar Augstākās izglītības padomi, var noteikt papildu prasības attiecībā uz speciālu iepriekšējo izglītību, īpašu piemērotību un sagatavotību vai citu nosacījumu izpildi, 55.panta pirmās daļas 1.punkts nosaka, ka studiju programmu reglamentē speciāls dokuments, kas nosaka prasības attiecībā uz iepriekšējo izglītību, 59.2 panta piektās daļas pirmais teikums nosaka, ka augstskola vai koledža izvērtē personas iepriekšējā izglītībā vai profesionālajā pieredzē sasniegtus studiju rezultātus. No minētā secināms, ka Augstskolu likums vairākās vietās atšķirīgā kontekstā lieto jēdzienu ”iepriekšējā izglītība”.  Tādēļ Augstskolu likuma 59.2panta piektās daļas pirmajā un trešajā teikumā vārdi “iepriekšējā izglītība” tiek aizstāti ar vārdiem “ārpus formālās izglītības apgūtais”, kas daudz precīzāk atspoguļo šajā panta daļā noteiktās procedūras būtību, proti, ir runa par tādu studiju rezultātu atzīšanu, kuri nav sasniegti formālajā izglītībā, kas saskaņā ar Izglītības likuma 1.panta 2.1punktu ir sistēma, kas ietver pamatizglītības, vidējās izglītības un augstākās izglītības pakāpes, kuru programmu apguvi apliecina valsts atzīts izglītības vai profesionālās kvalifikācijas dokuments, kā arī izglītības un profesionālās kvalifikācijas dokuments.  Likumprojektā netiek lietots termins “neformālā izglītība”, kas saskaņā ar Izglītības likuma 1.panta 141.punktu ir ārpus formālās izglītības organizēta interesēm un pieprasījumam atbilstoša izglītojoša darbība. Izglītības likums, piemēram, 46.pants, runā par neformālās izglītības programmām. Savukārt ne viss, ko persona apgūst ārpus formālās izglītības, ir uzskatāms par neformālās izglītības programmu, kuru īstenošana tiek regulēta. Piemēram, atsevišķu kursu, semināru apmeklēšana, kā arī pašmācība nav uzskatāma par neformālās izglītības programmu.  Tādēļ, lai aptvertu visu, kas nav apgūts formālajā izglītībā, tiek lietots vārdu savienojums “ārpus formālās izglītības apgūtais” jeb tas viss, kas ir apgūts ārpus formālās izglītības.  Vienlaikus Izglītības un zinātnes ministrija jēdziena precizēšanu vērtēja kopsakarā ar Profesionālās izglītības likuma 6.panta trešās daļas 1.punktu, kas nosaka, ka profesionālās kvalifikācijas apliecību izsniedz izglītojamajam, kurš nokārtojis profesionālās kvalifikācijas eksāmenu un apguvis akreditētu profesionālās tālākizglītības programmu, un 6.panta septīto daļu, kas nosaka, ka personai, kura apguvusi profesionālo kompetenci ārpus formālās izglītības sistēmas un kuras profesionālā kompetence novērtēta Profesionālās izglītības likumā noteiktajā kārtībā un atzīta par atbilstošu pirmā, otrā vai trešā profesionālās kvalifikācijas līmeņa profesionālajai kompetencei, tiek izsniegta profesionālās kvalifikācijas apliecība. Profesionālās izglītības likums reglamentē profesionālās tālākizglītības programmu īstenošanu (piemēram, Profesionālās izglītības likuma 27.panta sestā un septītā daļa, 28.panta piektā daļa). Līdz ar to nevar viennozīmīgi noteikt, vai profesionālās tālākizglītības programmas ir formālā vai neformālā izglītība un tādējādi secināt, vai paredzētie grozījumi neierobežo iespējas atzīt studiju rezultātus, kas sasniegti profesionālās tālākizglītības programmā. Ņemot vērā to, ka Augstskolu likuma 59.2panta piektā daļa runā par tādu studiju rezultātu atzīšanu, kas atbilst augstākās izglītības līmenim, bet pēc augstākās izglītības apguves var tikt piešķirta vai nu ceturtā, vai nu piektā līmeņa profesionālā kvalifikācija, tad secināms, ka profesionālās kvalifikācijas apliecību, kas apliecina pirmā, otrā vai trešā līmeņa profesionālās kvalifikācijas ieguvi pēc profesionālās tālākizglītības programmas apguves, nav atzīstama par atbilstošu augstākās izglītības līmenim. Vienlaikus personai netiek liegts iesniegt iesniegumu par to, ka kādi studiju rezultāti ir sasniegti un to pierādīt, kārtojot pārbaudījumu. Tas nozīmē, ka tiek novērtēti tie mācīšanās rezultāti, ko persona ieguvusi profesionālās tālākizglītības programmā, pārbaudot, vai tie atbilst augstākās izglītības līmenim.  Vienlaikus Izglītības un zinātnes ministrija ir konstatējusi, ka Profesionālās izglītības likuma 27.panta astotā daļa nosaka, ka profesionālās tālākizglītības programmās, kuru apguve dod iespēju iegūt ceturto profesionālās kvalifikācijas līmeni un kuras tiek īstenotas koledžā vai augstskolā, persona tiek uzņemta, ja tai ir vismaz pirmā līmeņa profesionālā augstākā izglītība. Profesionālās izglītības likuma 30.panta pirmā daļa nosaka, ka profesionālās izglītības programmas licencējamas Izglītības likumā noteiktajā kārtībā. Saskaņā ar Izglītības likuma 14.panta 11.punktu Ministru kabinets nosaka izglītības programmu licencēšanas un akreditācijas kārtību, savukārt saskaņā ar šī likuma 38.panta pirmās daļas 2.punktu profesionālās izglītības programmas ir izglītības programmu veids, savukārt saskaņā ar likuma 26.panta 5.punktu profesionālās tālākizglītības programmas ir profesionālās izglītības programmu veids. No minētā izriet, ka saskaņā ar Izglītības likuma 14.panta 11.punktu Ministru kabinetam ir pienākums izdot Ministru kabineta noteikumus, kas noteiktu kārtību, kādā licencējamas un akreditējamas profesionālās tālākizglītības programmas. Saskaņā ar Izglītības 14.panta 11.punktu izdoti Ministru kabineta 2009.gada 14.jūlija noteikumi Nr.775 “Vispārējās un profesionālās izglītības programmu licencēšanas kārtība”, kuru 1.punkts nosaka, ka noteikumi nosaka kārtību, kādā licencējamas vispārējās izglītības, profesionālās pamatizglītības, arodizglītības, profesionālās vidējās izglītības, profesionālās ievirzes, profesionālās pilnveides un profesionālās tālākizglītības programmas, un 2.punkts nosaka, ka iesniegumu profesionālās izglītības programmu īstenošanai iesniedz Izglītības kvalitātes valsts dienestā. Ministru kabineta 2013.gada 23.aprīļa noteikumu Nr.225 “Izglītības kvalitātes valsts dienesta nolikums” 3.3.apakšpunkts nosaka, ka Izglītības kvalitātes valsts dienesta funkcija ir izglītības programmu (izņemot interešu izglītības, pieaugušo neformālās izglītības un augstākās izglītības studiju programmu) licencēšana. No minētā izriet, ka profesionālās tālākizglītības programmas licencē Izglītības kvalitātes valsts dienests.  Profesionālās izglītības likuma 1.panta otrās daļas 5.punkts nosaka, ka profesionālā augstākā izglītība ir augstākās pakāpes profesionālā izglītība, kas dod iespēju iegūt ceturtā vai piektā līmeņa profesionālo kvalifikāciju, savukārt 12.punkts nosaka, ka profesionālā tālākizglītība ir profesionālās izglītības īpašs veids, kas pieaugušajiem ar iepriekšēju izglītību un profesionālo pieredzi dod iespēju iegūt noteikta līmeņa profesionālo kvalifikāciju. Saskaņā ar likuma 26.pantu profesionālās izglītības programmas atkarībā no iegūstamās izglītības iedalās šādi:  1) profesionālās pamatizglītības programmas;  2) arodizglītības programmas;  3) profesionālās vidējās izglītības programmas;  4) pirmā līmeņa profesionālās augstākās izglītības (koledžas izglītības) programmas;  5) profesionālās tālākizglītības programmas;  6) profesionālās pilnveides izglītības programmas;  7) profesionālās ievirzes izglītības programmas.  Ņemot vērā minēto, secināms, ka profesionālās tālākizglītības programmas nav augstākās izglītības studiju programmas, līdz ar to tās būtu licencējamas Ministru kabineta 2009.gada 14.jūlija noteikumu Nr.775 “Vispārējās un profesionālās izglītības programmu licencēšanas kārtība” noteiktajā kārtībā.  Ministru kabineta 2008.gada 2.decembra noteikumu Nr.990 “Noteikumi par Latvijas izglītības klasifikāciju” 1.pielikums paredz profesionālo tālākizglītību pirmā līmeņa profesionālās kvalifikācijas ieguvei, kas īstenojama bez iepriekšējās izglītības ierobežojuma, un profesionālo tālākizglītību otrā vai trešā līmeņa profesionālās kvalifikācijas ieguvei, kas īstenojama pēc vispārējās vai profesionālās vidējās izglītības ieguves, kā arī pirmā līmeņa profesionālo augstāko (koledžas) izglītību ceturtā līmeņa profesionālās kvalifikācijas ieguvei. Saskaņā ar spēkā esošo normatīvo regulējumu ceturtā līmeņa profesionālo kvalifikāciju var iegūt, pabeidzot pirmā līmeņa profesionālās augstākās izglītības studiju programmu, jo:  1) Profesionālās izglītības likuma 1.panta otrās daļas 10.punkts nosaka, ka pirmā līmeņa profesionālā augstākā izglītība (koledžas izglītība) ir augstākās pakāpes profesionālā izglītība, kas dod iespēju iegūt ceturto profesionālās kvalifikācijas līmeni;  2) Augstskolu likuma 10.1panta ceturtā daļa nosaka, ka studējošajiem pēc akreditētas pirmā līmeņa profesionālās augstākās izglītības studiju programmas apguves izsniedz valsts atzītu diplomu par pirmā līmeņa profesionālo augstāko izglītību; šis diploms vienlaikus apliecina arī noteikta profesionālās kvalifikācijas līmeņa ieguvi atbilstoši Profesionālās izglītības likumam;  3) Profesionālās izglītības likuma 6.panta trešās daļas 1.punkts nosaka, ka profesionālās kvalifikācijas apliecību izsniedz izglītojamajam, kurš nokārtojis kvalifikācijas eksāmenu un apguvis akreditētu profesionālās tālākizglītības programmu;  4) Ministru kabineta 2011.gada 30.augusta noteikumu Nr.662 “Profesionālās kvalifikācijas eksāmenu norises kārtība akreditētās profesionālās izglītības programmās” 2.punkts nosaka, ka noteikumi neattiecas uz kvalifikācijas eksāmeniem augstākās profesionālās izglītības programmās, un 3.punkts nosaka, ka kvalifikācijas eksāmenus kārto, lai iegūtu pirmā, otrā vai trešā līmeņa profesionālo kvalifikāciju Latvijas izglītības klasifikācijā ietvertajās profesionālās pamatizglītības, arodizglītības, profesionālās vidējās izglītības un profesionālās tālākizglītības programmās.  Ņemot vērā minēto, Izglītības un zinātnes ministrija secina, ka šobrīd spēkā esošais regulējums neparedz iespēju īstenot tādas profesionālās tālākizglītības programmas, pēc kuru apguves var iegūt ceturtā līmeņa profesionālo kvalifikāciju. No kā izriet, ka nav tādas profesionālās tālākizglītības programmas, kurā sasniegtos mācīšanās rezultātu automātiski var atzīt par atbilstošiem augstākās izglītības līmenim. Vienlaikus secināms, ka nepieciešams veikt grozījumus Profesionālās izglītības likuma 27.panta astotajā daļā, jo Izglītības un zinātnes ministrijas ieskatā, gadījumos, kad persona īsākā laika posmā vēlas iegūt ceturtā līmeņa profesionālo kvalifikāciju, to ir iespējams darīt uzsākot studijas vēlākos studiju posmos, ja iepriekš iegūtā izglītība ir bijusi līdzīgā jomā.  Lēmums par ārpus formālajā izglītībā apgūtajā vai profesionālajā pieredzē sasniegtu studiju rezultātu atzīšanu ir administratīvs akts, līdz ar to saskaņā ar Administratīvā procesa likuma 64.panta pirmo daļu lēmums pieņemams viena mēneša laikā no iesnieguma saņemšanas dienas, ja likumā nav noteikts garāks termiņš vai citā normatīvā aktā nav noteikts īsāks termiņš. Ņemot vērā to, ka iesnieguma izskatīšanas procesā ir jāveic personas zināšanu un prasmju pārbaude, kā arī iesniegto dokumentu pārbaude, viena mēneša termiņā augstskolām un koledžām var būt grūti iekļauties, kā arī termiņa pagarināšana var uzlikt papildus administratīvo slogu, līdz ar to nepieciešams paredzēt Augstskolu likumā garāku iesnieguma izskatīšanas termiņu kā Administratīvā procesa likumā noteiktais viens mēnesis.  Papildus likumprojekts paredz atteikties no šobrīd esošā ierobežojuma, kas nosaka, ka profesionālajā pieredzē sasniegtus studiju rezultātus drīkst atzīt profesionālās vai akadēmiskās studiju programmās tikai 30 procentu apmērā, jo šāds ierobežojums nav noteikts ārpus formālās izglītības apgūtajā sasniegtu studiju rezultātu atzīšanas gadījumā. Jāņem vērā, ka šāds ierobežojums neatbilst arī ārpus formālās izglītības apgūtajā un profesionālajā pieredzē sasniegtu studiju rezultātu atzīšanas mērķim – dot iespēju personām, kuras ir sasniegušas kādus studiju rezultātus ārpus formālās izglītības apgūtajā vai profesionālajā pieredzē, atzīt tos, tādējādi samazinot laiku studijās, apgūstot tādas zināšanas, prasmes un kompetenci, kuru persona jau ir apguvusi ārpus formālās izglītības apgūtajā vai profesionālās pieredzes ietvaros.  Vienlaikus likumprojekts paredz ietvert jaunus pārejas noteikumus, kas nosaka Ministru kabinetam pienākumu sešu mēnešu laikā pēc iepriekš minēto grozījumu spēkā stāšanās izdarīt grozījumus Ministru kabineta 2012.gada 10.janvāra noteikumos Nr.36 ”Iepriekšējā izglītībā vai profesionālajā pieredzē sasniegtu studiju rezultātu atzīšanas noteikumi” un ka iesniegumi sasniegto studiju rezultātu atzīšanai, kas iesniegti pirms iepriekš minēto grozījumu stāšanās spēkā, izskatāmi saskaņā ar kārtību, kas bija spēkā to iesniegšanas brīdī. |
| 3. | Projekta izstrādē iesaistītās institūcijas | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas, koledžas, personas, kas pretendē uz iepriekšējā izglītībā vai profesionālajā pieredzē sasniegtu studiju rezultātu atzīšanu. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams veikt grozījumus Ministru kabineta 2012.gada 10.janvāra noteikumos Nr.36 ”Iepriekšējā izglītībā vai profesionālajā pieredzē sasniegtu studiju rezultātu atzīšanas noteikumi”, kā arī Ministru kabineta 2015.gada 14.jūlija noteikumos Nr.407 “Augstskolu, koledžu un studiju virzienu akreditācijas noteikumi” un Ministru kabineta 2013.gada 16.aprīļa noteikumos Nr.202 “Kārtība, kādā izsniedz valsts atzītus augstāko izglītību apliecinošus dokumentus”, lai saskaņotu tos ar likumprojektā noteiktajiem jēdzieniem.  Vienlaikus nepieciešams veikt grozījumus Profesionālās izglītības likumā izslēdzot iespēju būt tādām profesionālās tālākizglītības programmām, kuru apguves rezultātā tiek piešķirta ceturtā līmeņa profesionālā kvalifikācija. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |
|  |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts apspriests Izglītības un zinātnes ministrijas projekta ietvaros rīkotajā 2016.gada 23.septembra seminārā augstskolām un koledžām, kur augstskolām un koledžām bija iespēja izteikt iebildumus un priekšlikumus par likumprojektu. |
| 2. | Sabiedrības līdzdalība projekta izstrādē | Likumprojekts apspriests Izglītības un zinātnes ministrijas projekta ietvaros rīkotajā 2016.gada 23.septembra seminārā augstskolām un koledžām, kur augstskolām un koledžām bija iespēja izteikt iebildumus un priekšlikumus par likumprojektu. |
| 3. | Sabiedrības līdzdalības rezultāti | Augstskolas un koledžas atbalsta likumprojektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas, koledžas, personas, kas pretendē uz ārpus formālās izglītības apgūtajā vai profesionālajā pieredzē sasniegtu studiju rezultātu atzīšanu. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

13.02.2017.

2166

L.Upīte, 67047816

Linda.Upite@izm.gov.lv